text: Festugen er i gang – med containere fyldt af kunst
  14 august 2016 kl. 18.42
  Fredags tog Esbjerg hul på dette års festuge. Ni dage med musik, kultur og ikke mindst kunst.
  På havnen i Esbjerg er der opsat 60 containere, hvor man både kan købe kunst og se arbejdende håndværkere. Søndag var der rigtig mange besøgende.
  Niklas Tønder, autist og elev på Kunstskolen Arcus: "Min store drøm er at gøre det til mit levebrød. At lave kunst er basalt set grunden til, jeg står op hver morgen."
  Blandt de mange udstillere er Kunstskolen Arcus. Det er en kunstskole for talentfulde voksne med særlige behov.
  - De lærer at tegne og male. Men de får ikke kun noget ud af det på det kunstneriske plan, men også på det sociale plan. Det giver dem så mange løft, at de tror på sig selv, siger stifter af Kunstskolen Arcus, Jette Dümke, til TV SYD.
  En af eleverne der har fået et løft er Niklas Tønder, der er autist. Han har malet et par af billederne på udstillingen.
  - Jeg har lært at udtrykke mig selv, hvilket er en fantastisk oplevelse. Det er en stor glæde at male, og det giver mig følelsen af at have en stemme og en mening, forklarer Niklas Tønder.
  Kunsten er en væsentlig del af hans fremtidsdrømme.
  - Min store drøm er at gøre det til mit levebrød. At lave kunst er basalt set grunden til, jeg står op hver morgen.
  I de mange containere på havnen bliver der også arbejdet med mange andre kunstformer – og så har biblioteket kørt en bus til havnen, hvor kendte og ukendte Esbjergensere læser historier højt.
  Esbjerg holder festuge helt frem til næste weekend, hvor der lørdag lukkes og slukkes med festfyrværkeri på torvet.
  